Diari Oficial de la Generalitat Valenciana


Sumari del DOGV 7447, del 21-01-2015 (2015/352)

RESOLUCIÓ de 30 de desembre de 2014, de la Direcció General de Transports i Logística, per la qual s'aclarix l'aplicació de les tarifes dels servicis de transport públic de viatgers en vehicles automòbils de menys de nou places, de l'Àrea de Prestació Conjunta de Castelló.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7447

Data del DOGV
:   21-01-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/352


Data del document
:   30-12-2014

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

RESOLUCIÓ de 30 de desembre de 2014, de la Direcció General de Transports i Logística, per la qual s'aclarix l'aplicació de les tarifes dels servicis de transport públic de viatgers en vehicles automòbils de menys de nou places, de l'Àrea de Prestació Conjunta de Castelló. [2015/352]  
Els servicis de transport públic discrecional de viatgers per carretera, prestats amb vehicles de menys de nou places i proveïts d'autorització de l'Àrea de Prestació Conjunta de Castelló, estan sotmesos al règim d'autorització administrativa, amb subjecció al règim disposat per l'Orde de 15 de juliol de 1991, del conseller d'Obres Públiques, Urbanisme i Transport. Esta orde va establir el règim tarifari i les seues condicions d'aplicació per als servicis de transport públic de viatgers en automòbils de turisme de l'Àrea de Prestació Conjunta de Castelló. Les tarifes corresponents s'han anat fixant i actualitzant successivament per mitjà de les ordes oportunes de la Conselleria.  
L'Orde 28/2013, de 13 de desembre, de la Conselleria d'Infraestructures, Territori i Medi Ambient, per la qual es modifiquen les tarifes dels servicis de transport púbic de viatgers en vehicles automòbils de menys de nou places de l'Àrea de Prestació Conjunta de Castelló, va establir noves tarifes.  
Després d'haver-se complit un any de vigència de l'orde no hi ha cap justificació per a modificar les tarifes vigents per no haver-se produït un increment en l'índex de preus de consum, o en els costos directes o indirectes del taxi. No obstant això, cal aclarir alguns punts regulats en l'orde esmentada, que contribuïsquen a complir-la de manera estricta.  
  
Per tot això, i en aplicació de la disposició final primera de l'Orde 28/2013, de 13 de desembre, de la Conselleria d'Infraestructures, Territori i Medi Ambient, i del Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, resolc:  
  
  
Primer  
D'acord amb el que disposa l'Orde 28/2013 esmentada i l'Orde 24/2013, de 20 de desembre, de la Conselleria d'Infraestructures, Territori i Medi Ambient, per la qual s'actualitzen les tarifes dels servicis interurbans de transport públic discrecional de viatgers en automòbils de turisme a la Comunitat Valenciana i s'establixen tarifes per als municipis de menys de 20.000 habitants no inclosos en àrees de prestació conjunta, l'aplicació de les tarifes interurbanes es farà coincidir amb l'eixida de l'Àrea de Prestació Conjunta de Castelló, de manera que caldrà procedir a canviar la tarifa en el taxímetre en el precís moment en què s'abandone l'àrea.  
  
Segon  
Es podran dirigir peticions a la Direcció General de Transports i Logística, per part d'entitats de la Comunitat Valenciana amb personalitat jurídica pròpia, vinculades al taxi, amb propostes concretes en relació amb ofertes de servicis per a esdeveniments o circumstàncies determinats. Estes propostes seran sotmeses a l'estudi i informe del Consell del Taxi de la Comunitat Valenciana, que definirà, en cas de considerar procedent la proposta, la tramitació necessària i les condicions d'aplicació.  
Contra esta resolució, que no esgota la via administrativa, es podrà interposar un recurs d'alçada davant del secretari autonòmic d'Infraestructures en el termini d'un mes, comptat des de l'endemà del dia que es publique en el Diari Oficial de la Comunitat Valenciana, d'acord amb el que establixen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/999, de 13 de gener, sense perjuí que s'utilitze qualsevol altra via que es considere oportuna.  
  
València, 30 de desembre de 2014.- El director general de Transports i Logística: Carlos J. Eleno Carretero.